《琐窗寒 寒柝》
清代·陈锐

刮地初霜，临关半月，乱鸦飞尽。逢逢响彻，危烛戍楼烟烬。

碎乡心、三更四更，一更一点归期近。想提灯窄巷，老兵传语，月光如凝。

宵迥悲同省。但急节和砧，严声催枕。晨钟未动，谁报晓天鸿信。

自无人、深院漏沈，小尨觑竹遥吠影。总输他、断木中空，赚得残年恨。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。